《东堂新成二首》
明代·严嵩

种树成阴辟沼渔，数椽聊此卜幽居。
诸峰稍识岚霏外，三径新锄灌莽余。
穷巷颇回高士辙，藜床时读古人书。
欲因萝薜辞簪弁，惭愧天恩在玉除。
无端世路绕羊肠，偶以疏慵得自藏。
种竹旋添驯鹤径，买山聊起读书堂。
开窗古木萧萧籁，隐几寒花寂寂香。
莫笑野人生计少，濯缨随处有沧浪。